# Fundació Esportiva Figueres

La Fundació Esportiva Figueres és una fundació esportiva catalana, de la ciutat de Figueres (Alt Empordà), fundada el 1996. Vinculada a la Unió Esportiva Figueres, la seva activitat se centra en el futbol formatiu. Actualment compta amb diversos equips fins a categoria benjamí. També va tenir un equip sènior amateur, dissolt el 2008, que va militar en categoria nacional de la lliga espanyola durant tres temporades.

## Història

L'origen de l'entitat es remunta a l'any 1996. Albert Valentín, secretari tècnic de la Unió Esportiva Figueres —per llavors constituïda com a Societat Anònima Esportiva— va convèncer els consellers per crear una entitat amb personalitat jurídica pròpia que gestionés el futbol base del club, sense dependre dels resultats esportius o els possibles conflictes econòmics del primer equip professional. El 7 de juny de 1996 va quedar constituïda la Fundació Esportiva Figueres com a entitat sense ànim de lucre, amb l'objectiu de promoure l'esport infantil i juvenil.
Inicialment comptava amb una escola i diversos equips de futbol base, a més d'un equip sènior amateur que disputava la lliga espanyola. Després d'aconseguir quatre ascensos en cinc anys, el 2003 va accedir a Tercera Divisió, on va romandre tres temporades consecutives.
El 2007, quan la Unió Esportiva Figueres va haver de refundar-se i començar de zero, la FE Figueres, en aquell any jugant a Primera Catalana, es va convertir en el màxim representant del futbol a la ciutat. Aquesta situació va provocar la intervenció de l'alcalde de la ciutat, Santi Vila, per a intervenir una col·laboració entre ambdues entitats.
Com a resultat, al final de la temporada 2007/2008, els socis van acordar la dissolució de l'equip amateur de la Fundació, que havia descendit a Regional Preferent. Alhora, la Fundació va cedir a la Unió els seus deu equips de futbol base (d'alevins a juvenils) quedant-se únicament la gestió de la seva escola per a nens de cinc a deu anys (fins a benjamins).
El 2010 la Fundació va traslladar seva activitat a les instal·lacions de Vilatenim, més modernes, compartides amb la Unió. Aquest procés d'unificació social i administrativa de les dues entitats va culminar el 2014 quan José Antonio Revilla, president de la Unió, va assumir també la presidència del patronat de la Fundació.

## Estadi i instal·lacions

Originalment els equips de l'entitat jugaven al Camp del Far (estadi de la UE Figueres entre 1950 i 1986) i en els camps annexos, excepte l'equip amateur, que va jugar a l'Estadi Municipal de Vilatenim.
El 2010 la Fundació va abandonar el vetust Camp del Far i va traslladar la seva seu social i tota l'activitat dels seus equips a Vilatenim i al contigu camp de La Casera.

## Junta directiva

La FEF està governada per un patronat, en el qual figuren, entre d'altres, representants de tres institucions: la Unió Esportiva Figueres, l'Ajuntament de Figueres —incloent l'alcalde— i el Consell comarcal de l'Alt Empordà.
Presidents:
* Josep Costa Dalmau (1996-2000)
* Antoni Conesa Gibert (2000-2001)
* Josep Costa Dalmau (2001-2004)
* Ramon Miquel Vilanova (2004-2008)
* Jordi Pujol Sanes (2008-2014)
* José Antonio Revilla (2014-?)

## Secció de Futsal

El 2010 es va crear la secció de futbol sala de la Fundació Esportiva Figueres, que militava a la Divisió d'Honor de la Federació Catalana de Futbol Sala. El 2012 l'equip va passar a jugar com a local a la veïna localitat de Vilafant, sota el nom Vilafant FS-FE Figueres. La secció es va desvincular de la Fundació el 2013.

## Himne

* El compositor de Rabós, Joan Cardoner Gironella, va compondre l'himne d'aquesta entitat, Una escola de futbol (2006), amb lletra dels germans Carreras.

## Referències

* ↑ «U.E. Figueres, un exemple a seguir». [Consulta: 13 abril 2017].
* 1 2 «UEFigueres.cat-Historia». Arxivat de l'original el 2016-04-14. [Consulta: 13 abril 2017].
* ↑ «La Fundació no quiere desentonar en Tercera» (en castellà). Mundo Deportivo, 11-06-2003. [Consulta: 13 abril 2017].
* 1 2 3 Nova, Hora. «Un relleu pactat | Hora Nova». [Consulta: 13 abril 2017].
* ↑ «Edición del Friday 27 June 2008, Página 41 - Hemeroteca - MundoDeportivo.com». Arxivat de l'original el 2016-04-03. [Consulta: 13 abril 2017].
* ↑ «La Fundació cedeix els seus equips de futbol base a la Unió». Diari Empordà, 11-06-2008.
* ↑ «[https://web.archive.org/web/20170413235406/http://www.uefigueres.cat/pages/fef/instal UEFigueres.cat - Instal]». Arxivat de l'original el 2017-04-13. [Consulta: 13 abril 2017].
* ↑ «Golcat - Notícies». [Consulta: 17 abril 2017].
* ↑ «Futbol català». .
* ↑ «Fundació Esportiva Figueres». Arxivat de l'original el 2016-05-01. [Consulta: 13 abril 2017].
* ↑ «Vilafant tindrà un club de futbol sala propi». Diari Empordà, 05-08-2013.
* ↑ Inés, Padrosa Gorgot. Diccionari biogràfic de l'Alt Empordà (PDF). Girona: Diputació de Girona, 2009, p. 185. ISBN 8496747549 [Consulta: 31 maig 2023].